Huvitaval kombel jäi jõuluajal suurema tähelepanu või õigemini aruteluta, et Allan Martinson / MTVP andis Andrei Korobeinikule miljon eurot Rate Solutionsi välisturgudele laiendamiseks. Juba pea pool aastat uuris Rate projektijuht Alar Pardla (fun.ee/huumor.ee/pardla.net, ex-Äripäev) kaasabil erinevatesse Ida-Euroopa riikidesse laienemise võimalusi, nüüd võeti laienemisprojekti tegevjuhiks siis ka Kaur Lohk (ex TD Baltic).    Igal juhul soovin Ratele, Andreile, Kaurile, Allanile jõudu ja jaksu! Vähe on neid, kes julgevad midagi väljaspool Eestit teha (Eesti alla kuuluvad minu mõistes ka Läti ja Leedu). Veel vähem on neid, kes julgevad väljaspool midagi teha ning selles ka õnnestuvad. Veel vähem on neid, kelle õnnestumine pole selline tavalise perefirma tasemel "oh meil läheb normaalselt teenisime paarkümmend miljonit"-õnnestumine, vaid Skype  tasemel "yess 7 mUSD Learjeti ja 20 mUSD kosmosereisi eest pole ju palju maksta"-õnnestumine.    Rate tiimil on õigus, et paljudes riikides edukaid noorte suhtlussaite ei ole ning 100% kindel on, et need peavad igas riigis tekkima. Küsimus on seega vaid selles, teeb seda Rate või mõni teine firma. Unistamine ja ideede genereerimine on lihtne. Execution is hard. Kes aga vigu ei tee, see ka elus edasi ei jõua.    Kõige raskem ükskõik mis riigis on hea kohaliku tegevjuhi ning tema all  töötava tiimi leidmine, eriti aga nende tööle panemine. Head inimesed pole ka odavad. Emafirma raskuseks on aga erinevate uute projektide samaaegne paralleelne haldamine, seda isegi siis, kui kohalik meeskond paigas on. Heal juhul jätkub emafirmal aega 1-2 uue riigi jaoks aastas, mitte enam. Rate uudisest jooksid aga läbi sõnad Soome, Poola, Belgia, Holland ja 2 aasta jooksul veel vähemalt 15 riiki. Tänaseks pole ühtegi Internetifirmat ei Ida- ega Lääne-Euroopas, kes oleks äriliselt vähemalt 15 riiki laieneda  suutnud, või seda isegi proovinud.    Kindlasti on paljudel küsimus, milleks 15 miljonit lisa, kui EMT kevadel 51% osaluse eest Serendas pea 40 miljonit maksis? Kas poleks targem olnud selle rahaga laieneda? Eks täpsemalt seletavad seda asjaosalised ise, kuhu ja kellele see 40 miljonit EMT-lt läks ja kellel ning kuidas selle kasutamisõigus täna on. Ju siis oli ikkagi vaja.    Ja olgu summaks kas 15 või 40+15 miljonit, see on ikka piisk meres, kui midagi väljaspool Eestit teha tahta.  Miljon krooni aastas ühe hea kohaliku või regionaalse juhi palgaks maksta pole palju, 15 riigi puhul tähendab see aga kogu meeskonna peale kokku suuri summasid. Ei usu ka, et Rate niisama, puhtalt online-projektina ja ilma kohalike tiimide ja turunduskuludeta hakkama saab. Turud pole enam päris tühjad, samuti pole olematu konkurents uutelt tulijatelt.    Huvitav on näha, mida teeb lähima aasta-kahe jooksul Rate "suur vend" One, kes on tänaseks üks suuremaid ja edukamaid kogukondi Baltikumides, omades  Ratest kordades rohkem kasutajaid. Nii edukal firmal nagu seda on One oleks loogiline laieneda, aga kuhu ja kuidas? Ja kas siiski tasub? Palju küsimusi, millele lähiaastad vastused annavad. Rate on oma lubadused igatahes välja käinud, veel kord edu nende ellu viimisel - lihtne ei saa see olema!      limpa.ru